อ่านอะไร....ในวาระการประชุมผู้ถือหุ้น (2)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....จารุวรรณ อินทรรุ่ง
ในคราวนี้ดิฉันจะมาเล่าถึงวาระสำคัญในการประชุมผู้ถือหุ้นอีก 2 วาระ ที่ท่านผู้ถือหุ้นไม่ควรพลาด เพราะเป็นวาระการประชุมที่ส่งผลกระทบต่อสิทธิผู้ถือหุ้นค่อนข้างมาก จึงควรต้องให้ความใส่ใจกันเป็นพิเศษ มาติดตามกันเลยค่ะ
วาระการออกหุ้นเพิ่มทุน 
ท่านผู้ถือหุ้นควรพิจารณาแผนการเพิ่มทุนนี้ให้รอบคอบพร้อมกับตั้งคำถาม เช่น บริษัทต้องการเงินทุนไปทำอะไร หากเป็นการนำไปลงทุน จะมีความเสี่ยงในการลงทุนนั้นมากน้อยแค่ไหน ให้ประโยชน์แก่บริษัทและผู้ถือหุ้นได้จริงหรือไม่ มีผลกระทบต่อสัดส่วนการถือหุ้นและสิทธิของผู้ถือหุ้นปัจจุบัน (Dilution Effect) อย่างไร มีทางเลือกอื่นอีกไหมนอกเหนือจากการเพิ่มทุน ถ้ามี เพราะเหตุใดบริษัทจึงเลือกทางนี้ หุ้นที่ออกใหม่นี้เสนอขายให้ใครบ้าง หากเป็นการขายให้ผู้ถือหุ้นเดิมตามสัดส่วน แล้วหุ้นที่เหลือจัดสรรให้ใคร เพราะหากขายหุ้นส่วนใหญ่ให้กลุ่มคนเพียงบางกลุ่มก็อาจทำให้กลุ่มคนเหล่านั้นมีอำนาจควบคุมบริษัทเพิ่มมากขึ้นค่ะ 
นอกจากนั้น ควรดูด้วยว่าราคาเสนอขายหุ้นเพิ่มทุนนี้เหมาะสมหรือไม่ เช่น หากเป็นการเสนอขายให้คนกลุ่มใดกลุ่มหนึ่ง ราคาขายก็ควรจะสูงกว่าราคาตลาด แต่หากเป็นกรณีที่บริษัทจำเป็นต้องระดมทุนเพื่อแก้ปัญหาฐานะทางการเงิน ราคาก็อาจต่ำกว่าราคาตลาดได้ 
ซึ่งหากพิจารณาแล้ว ท่านผู้ถือหุ้นยังมีข้อสงสัย ก็ควรไปสอบถามเพิ่มเติมในวันประชุม เพื่อให้หายข้องใจก่อนตัดสินใจลงมติออกเสียง และถ้าเห็นว่าการเพิ่มทุนนี้อาจทำให้เกิดผลกระทบทางลบต่อบริษัท ท่านก็อาจลงคะแนนเสียง “ไม่เห็นด้วย” ได้ค่ะ
วาระรายการที่เกี่ยวโยงกัน 
วาระนี้มีความสำคัญ เพราะรายการที่เกี่ยวโยงกันเหล่านี้จะเป็นการดำเนินการต่างๆ ทางธุรกิจของบริษัทจดทะเบียนหรือบริษัทย่อยของบริษัทจดทะเบียน กับบุคคลที่เกี่ยวโยงกัน เช่น ผู้ถือหุ้นรายใหญ่ กรรมการ หรือผู้บริหาร รวมไปถึงบริษัทอื่นซึ่งมีผู้ถือหุ้นรายใหญ่เป็นผู้บริหารของบริษัทจดทะเบียนค่ะ จึงอาจเป็นช่องทางในการผ่องถ่ายผลประโยชน์ของบริษัทได้ ซึ่งจะมีผลกระทบต่อผลประโยชน์ของผู้ถือหุ้นโดยตรง 
ดังนั้น ท่านผู้ถือหุ้นจึงควรตรวจสอบความโปร่งใสว่า รายการเหล่านี้ไม่ได้เอื้อประโยชน์ให้ใครเป็นพิเศษ เป็นรายการที่ดำเนินตามธุรกิจปกติ ราคาซื้อขายสมเหตุสมผลเสมือนราคาที่ซื้อขายกับบุคคลภายนอก และรายการเหล่านี้จะส่งผลดีต่อธุรกิจได้จริง สิ่งสำคัญอย่าลืมดูความเห็นของที่ปรึกษาทางการเงินอิสระที่มีต่อวาระนี้ประกอบการพิจารณาด้วยค่ะ
ตัวอย่างของรายการที่เกี่ยวโยงกันที่อาจดูไม่ค่อยชอบมาพากล เช่น บริษัทจดทะเบียนต้องการจะขายตึกของบริษัทเองให้แก่ผู้ถือหุ้นใหญ่ในราคาที่ถูกกว่าราคาตลาด หรือบริษัทจดทะเบียนต้องการจะซื้อที่ดินซึ่งเป็นของกรรมการในราคาที่แพงกว่าปกติ เป็นต้น ซึ่งในความเป็นจริงแล้วการทำรายการที่เกี่ยวโยงกันยังมีได้อีกหลายลักษณะ และอาจจะมีความซับซ้อนกว่านี้มาก ซึ่งหากข้อมูลที่บริษัทนำเสนอมาไม่เพียงพอต่อการตัดสินใจ ท่านควรหาข้อมูลเพิ่มเติมและสอบถามผู้บริหารในที่ประชุม และหากไม่ได้รับคำตอบที่ชัดเจน ท่านสามารถยกมือ “ไม่เห็นด้วย” ได้อีกเช่นกัน เพื่อป้องกันความเสียหายที่อาจเกิดขึ้นภายหลัง 
ก่อนจากกันวันนี้ขอย้ำกันอีกครั้งหนึ่งนะคะว่า เงินที่เราจ่ายเพื่อซื้อหุ้นนั้น นอกจากจะได้หุ้นมาสร้างผลกำไรเข้ากระเป๋าแล้ว ยังพ่วงสิทธิให้ท่านสามารถกำหนดทิศทางการดำเนินงานของบริษัทที่ท่านมีฐานะเป็นเจ้าของไว้ด้วย ดังนั้น เมื่อถึงเวลาที่จะต้องไปใช้สิทธิในฐานะผู้ถือหุ้น ก็ควรไปใช้สิทธิให้เต็มที่ แต่หากเกิดติดธุระสำคัญจริงๆ ไม่สามารถไปร่วมประชุมด้วยตนเองได้ ท่านก็สามารถมอบอำนาจให้ญาติพี่น้องและบุคคลที่ท่านไว้วางใจหรือกรรมการอิสระที่ได้รับมอบหมายจากบริษัทจดทะเบียนเข้าไปออกเสียงแทนท่านได้ (Proxy) ด้วยการกรอกข้อมูลในหนังสือมอบฉันทะแบบ ข (ท่านสามารถกำหนดทิศทางการออกเสียงแต่ละวาระได้เอง) ซึ่งทางบริษัทจะแนบมากับเอกสารวาระการประชุมที่จัดส่งให้ท่าน แล้วจึงส่งหนังสือมอบฉันทะตัวจริงนี้ไปให้ผู้ที่ท่านมอบหมายให้ไปเข้าร่วมประชุมแทน เพื่อถือไปในวันประชุม อย่าลืมติดอากรแสตมป์ 20 บาทด้วยนะคะ เพื่อให้หนังสือมอบอำนาจนี้มีผลทางกฎหมายค่ะ
การศึกษาข้อมูลเพื่อเตรียมตัวเข้าประชุมผู้ถือหุ้นยังไม่จบเพียงเท่านี้ คราวหน้าดิฉันจะมาแนะนำการอ่านรายงานประจำปีในหัวข้อสำคัญๆ กัน อย่าลืมติดตามนะคะ สวัสดีค่ะ